कॉलेज की परीक्षाएं आज से, प्रवेश पत्र में गड़बड़ी होने से परीक्षार्थी परेशान
प्रशासनिक रिपोर्टर | बिलासपुर
बिलासपुर यूनिवर्सिटी से संबद्ध कॉलेजों में सोमवार से यूजी-पीजी की परीक्षा शुरू होनी है। परीक्षार्थियों ने प्रवेश पत्र प्राप्त कर लिया है, लेकिन इसमें नाम, विषय में गड़बड़ी की शिकायतें मिल रही हैं। इस मामले को लेकर छात्रसंघ ने यूनिवर्सिटी में ज्ञापन सौंपकर गड़बड़ी को परीक्षा से पहले दुरुस्त करने की मांग की है। हालांकि यूनिवर्सिटी ऐसे परीक्षार्थियों को भी परीक्षा में शामिल करने के लिए केंद्राध्यक्षों को कह चुकी है, ताकि उनका भविष्य खराब न हो सके।
बिलासपुर यूनिवर्सिटी अव्यवस्थाओं को लेकर लगातार सुर्खियों में है। अभी सेमेस्टर की परीक्षा में 80 प्रतिशत परीक्षार्थियों के फेल होने के मामले की जांच भी पूरी हुई नहीं कि अब एक नई गड़बड़ी सामने आई है। यूनिवर्सिटी की परीक्षाएं 6 मार्च से शुरू हो रही हैं। परीक्षार्थियों के प्रवेश पत्रों में किसी में नाम, किसी में विषय तो किसी में सेंटर की त्रुटियां देखने को मिल रही हैं। लिहाजा परीक्षा के साथ ही परीक्षार्थियों की प्रवेश पत्रों को लेकर अतिरिक्त चिंता बढ़ गई है। गड़बड़ियां सुधरवाने छात्र-छात्राओं ने यूनिवर्सिटी का चक्कर काटकर अपना महत्वपूर्ण समय जाया कर दिया। इस संबंध में छात्रसंघ ने सहायक कुल सचिव सीएचएल टंडन व परीक्षा नियंत्रक प्रवीण पांडेय को ज्ञापन सौंपा और गड़बड़ी को परीक्षा से पहले सुधारने की मांग की। छात्रसंघ सचिव मनीष मिश्रा ने बताया कि अभी तक करीब डेढ़ सौ छात्र-छात्राओं के प्रवेश पत्र में इस तरह की गड़बड़ियां सामने आई हैं। ज्ञापन के माध्यम से कुलसचिव से मांग की है कि चूंकि अब इतना समय नहीं है कि प्रवेश पत्र को सुधारा जा सके, लिहाजा गड़बड़ी की जिम्मेदारी लेते हुए परीक्षार्थियों को परीक्षा देने से न रोका जाए, अन्यथा छात्रसंघ आंदोलन को बाध्य होगा। इस मामले में सहायक कुलसचिव टंडन का कहना है कि प्रवेश पत्रों में किस कारण गड़बड़ी हुई, इसकी जांच होगी। छात्रहित में बीयू से संबद्ध सभी कॉलेज प्रबंधन को निर्देश दिए गए हैं कि प्रवेश पत्र में इस तरह की गड़बड़ी मिलने पर उन्हें परीक्षा में शामिल होने से नहीं रोका जाए।
1.56 लाख परीक्षार्थी हो रहे शामिल: मुख्य परीक्षा में रेगुलर और प्राइवेट मिलाकर 1.56 लाख परीक्षार्थी शामिल हो रहे हैं। मुख्य परीक्षा में 91 परीक्षा केंद्र बनाए गए हैं। यूनिवर्सिटी ने उड़नदस्ता के संदर्भ में स्थिति स्पष्ट नहीं की है। यूनिवर्सिटी में जरूर कंट्रोल रूम बनाया गया है।
मांग: गड़बड़ी की वजह से कोई भी छात्र परीक्षा से वंचित नहीं होना चाहिए
सबसे ज्यादा समस्या आर्ट्स व साइंस विषय में
जिन प्रवेश फार्म में सबसे अधिक त्रुटियां पाई जा रही हैं, उनमें सबसे अधिक आर्ट्स व साइंस के हैं। सोमवार से शुरू हो रही मुख्य परीक्षा में बीएससी फाइनल ईयर की आधार पाठ्यक्रम की सुबह 7 से 10 बजे तक परीक्षा है। इसी तरह से बीए फाइनल ईयर में अर्थशास्त्र प्रथम की दोपहर 11 बजे से 2 बजे तक परीक्षा है। बीए फर्स्ट ईयर में कंप्यूटर एप्लीकेशन की परीक्षा है।
आवेदनों में त्रुटियों से छात्र-छात्राएं चिंतित
कॉलेजों में सोमवार से मुख्य परीक्षा शुरू हो रही है और करीब 3 हजार आवेदनों में त्रुटि के कारण छात्र-छात्राओं को परेशानी आ सकती हैं। ऐसी स्थिति में परीक्षा में उनके शामिल होने पर भी संशय है। बिलासपुर यूनिवर्सिटी ने पहली बार मुख्य परीक्षा के लिए आॅन लाइन आवेदन मंगाए थे। आॅन लाइन आवेदन मंगाने से किसी स्टूडेंट का नामांकन, किसी का परीक्षा केंद्र, किसी के परिजनों का नाम और किसी का रोल नंबर तक गलत हो गया। इन त्रुटियों को यूनिवर्सिटी परीक्षा प्रक्रिया में व्यस्त होने और कम समय मिलने के कारण समय पर सुधार नहीं सकी। इस वजह से परीक्षार्थियों को ऐसे ही प्रवेश पत्र जारी कर दिया गया।
hin_Deva mai_Deva hin_Deva hin_Deva hin_Deva hin_Deva mag_Deva hin_Deva hin_Deva hin_Deva